Illum, il-Kummissjoni Ewropea ppubblikat “Ir-Rapport dwar l-Ekonomija Blu tal-UE għal-2020”, li jagħti ħarsa ġenerali lejn il-prestazzjoni tas-setturi ekonomiċi tal-UE marbuta mal-oċeani u mal-ambjent kostali. L-ekonomija blu tal-UE, li fl-2018 kellha fatturat ta' EUR 750 biljun, tinsab f'qagħda ta' saħħa tajba. Fl-2018 kien hemm 5 miljun ruħ jaħdmu fis-settur tal-ekonomija blu, żieda sinifikanti ta' 11.6 % meta mqabbel mas-sena preċedenti. Minkeja li s-settur kostali u dak tat-turiżmu tal-baħar, kif ukoll is-sajd u l-akkwakultura intlaqtu serjament mill-pandemija tal-coronavirus, l-ekonomija blu fit-totalità tagħha tippreżenta potenzjal enormi f'dak li jirrigwarda l-kontribut tagħha għall-irkupru ekoloġiku. Il-Kummissarju Ewropew għall-Ambjent, l-Oċeani u s-Sajd, Virginijus Sinkevičius, stqarr: “L-enerġija rinnovabbli marittima, l-ikel mill-baħar, it-turiżmu kostali u marittimu sostenibbli, il-bijoekonomija blu u ħafna attivitajiet oħra li jikkostitwixxu l-ekonomija blu se jgħinuna noħorġu minn din il-kriżi f'saħħitna iktar u f'qagħda aktar b'saħħitha, aktar reżiljenti u aktar sostenibbli. Qegħdin nagħmlu kulma nistgħu biex intaffu l-impatt tal-lockdown, inħarsu l-impjiegi fl-ekonomija blu u l-benesseri tal-komunitajiet kostali tagħna, filwaqt li nżommu l-ambizzjonijiet ambjentali tagħna.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, responsabbli miċ-Ċentru Konġunt tar-Riċerka (il-JRC), qalet: “Se nkomplu nappoġġaw it-tkabbir sostenibbli fis-settur tal-baħar u dak marittimu permezz tal-Istrateġija tal-Unjoni Ewropea għat-Tkabbir Blu. Ir-riċerka u l-innovazzjoni huma pilastri fundamentali ta' dan ir-rispons Ewropew. Se niżguraw li r-riċerka, l-innovazzjoni u l-edukazzjoni jikkontribwixxu għat-tranżizzjoni lejn Ekonomija Blu Ewropea. Ir-rapport tal-lum huwa parti minn dan l-appoġġ xjentifiku. Jipprovdi tagħrif siewi dwar il-prestazzjoni ekonomika tal-attivitajiet tal-baħar Ewropej u jitfa' dawl fuq l-oqsma li jeħtieġu azzjonijiet prijoritarji.” Filwaqt li l-ambjent tal-baħar huwa tipikament assoċjat ma' attivitajiet tradizzjonali bħalma huma s-sajd jew it-trasport, huwa jospita għadd dejjem akbar ta' setturi emerġenti u innovattivi, fosthom l-enerġija rinnovabbli mill-baħar. L-UE, li fil-livell dinji tinsab fuq quddiem nett fil-qasam tat-teknoloġija tal-enerġija mill-oċeani, qiegħda fi triqitha biex sal-2050 tipproduċi 35 % tal-elettriku tagħha minn sorsi lil hinn mill-kosta. Għall-ewwel darba, ir-rapport jindirizza fid-dettall id-dimensjoni ambjentali tal-ekonomija blu, u b'hekk jikkontribwixxi għall-ksib tal-objettivi ambjentali. Bi tnaqqis ta' 29 % ta' ekwivalenti għas-CO² għal kull unità ta' valur miżjud gross bejn l-2009 u l-2017, it-tkabbir tas-settur tas-sajd u tal-akkwakultura huwa diżakkoppjat sew mill-produzzjoni tal-gassijiet serra. Barra minn hekk, ir-rapport jenfasizza l-korrelazzjoni bejn is-sajd sostenibbli u l-prestazzjoni ekonomika pożittiva. L-ekoloġizzazzjoni għaddejja wkoll f'setturi oħra. Xprunat mil-limitu fuq il-kubrit għall-2020 tal-Organizzazzjoni Marittima Internazzjonali, it-trasport marittimu qed jimxi dejjem aktar lejn sorsi tal-enerġija li jipproduċu inqas karbonju. Barra minn hekk, jeżisti netwerk ta' “portijiet ekoloġiċi” li qed inaqqas l-impronta ekoloġika ta' dawn iċ-ċentri ekonomikament importanti bejn l-oċeani u l-art. Ir-rapport iħares ukoll lejn il-valur ekonomiku ta' diversi servizzi tal-ekosistema pprovduti mill-oċeani, fosthom il-ħabitats għall-ħajja tal-baħar, is-sekwestru tal-karbonju u l-proċessi li jinfluwenzaw it-tibdil fil-klima u l-bijodiversità. Impjiegi blu B'5 miljun ruħ impjegati fl-ekonomija blu tal-UE fl-2018, l-għadd ta' impjiegi fiha żdied bi 11.6 % meta mqabbel mas-sena ta' qabel. Dan it-tkabbir ġie xprunat l-aktar mis-settur tat-turiżmu kostali. L-impjiegi fis-settur tal-enerġija mir-riħ lil hinn mill-kosta mmultiplikaw b'disa' darbiet f'inqas minn għaxar snin. Dawn iċ-ċifri juru li l-Ekonomija Blu tal-UE għelbet l-impatt devastanti tal-kriżi ekonomika u finanzjarja tal-2008. Peress illi l-kriżi tal-coronavirus attwali għandha impatt fuq is-setturi ekonomiċi kollha, inkluż l-ekonomija blu, il-Kummissjoni Ewropea ħadet miżuri b'saħħithom minn kmieni biex tħares l-ekonomija tal-UE, inklużi s-setturi varji tal-ekonomija blu. Sfond L-UE tappoġġa l-ekonomija blu permezz ta' strumenti varji. Il-Fond Ewropew għall-Investimenti Strateġiċi investa 'l fuq minn EUR 1.4 biljun fi proġetti eoliċi lil hinn mill-kosta u offra appoġġ sostanzjali għal partijiet oħra tal-ekonomija blu, inkluż l-iżvilupp tal-portijiet u t-tbaħħir nadif. Il-Pjattaforma tal-Kummissjoni Ewropea, BlueInvest, u l-Fond Ewropew tal-Investiment għamlu għotjiet ta' EUR 22 miljun fl-2019 u EUR 20 miljun fl-2020 lil imprendituri innovattivi ġodda fl-ekonomija blu. Barra minn hekk, fl-2020 inħoloq Fond BlueInvest ġdid. Il-Bank Ewropew għar-Rikostruzzjoni u l-Iżvilupp qed jiffinanzja wkoll sensiela ta' proġetti tal-ekonomija blu. Għal aktar tagħrif Ir-Rapport dwar l-Ekonomija Blu Tabella online ta' indikaturi dwar l-ekonomija blu Il-Kummissjoni Ewropea - Affarijiet Marittimi - Ekonomija Blu BlueInvest